Jaume I, en format còmic, fa la seua entrada triomfal en els centres escolars de primària
2025-07-24

La regidoria de Promoció del Valencià de l’Ajuntament de Burjassot, que dirigeix Manuela Carrero, a través de l’Agència de Promoció del Valencià (Aviva), ha repartit més de 300 còmics sobre la figura de Jaume I entre l’alumnat de 4t de Primària dels centres escolars de Burjassot. Aquest repartiment forma part de la celebració del 9 d’Octubre, la festivitat de les valencianes i dels valencians i arriba als centres educatius com una eina didàctica i lúdica perquè alumnat i professors treballen a les aules la figura i la rellevància de Jaume I, en el context de la història i la cultura valencianes.

Els còmics, escrits i il·lustrats per Jesús Huguet i editats per l’Acadèmia Valenciana de la Llengua (AVL), narren la vida de Jaume en boca de l’avi d’Alicia, una xiqueta contemporània que s’interessa molt per la figura del Conqueridor. Els més de 300 còmics han arribat a tots els escolars dels centres de primària de Burjassot: Sant Miquel Arcàngel, Joan XXIII, La Nativitat, La Fontaine, Fernando de los Ríos, Les Sitges, Miquel Bordonau, Sant Joan de Ribera i El Pouet.